Jalgpalli Euroopa liigas pandi eile õhtul pall mängu 1/16-finaalides ning suurfavoriitidest libastusid kaks Itaalia meeskonda.
Itaalia liiga liider Napoli jäi koduväljakul 1:3 alla RB Leipzigile, kahel korral oli sakslaste poolelt täpne Timo Werner, ühel korral Bruma. Napoli värava autoriks oli Adam Ounas.
Kordusmängule läheb raskest olukorrast vastu ka Rooma Lazio, kes kaotas Bukaresti Steauale 0:1. Bergamo Atalanta jäi Michy Batshuayi hilise tabamuse tõttu 2:3 alla Dortmundi Borussiale. Itaalia klubide au päästis Milan, kes alistas võõrsil Ludogoretsi 3:0.
Rootsi klubile Östersundile külla sõitnud Londoni Arsenal võttis kindla 3:0 võidu, rootslastel oli kohtumise üleminutitel ka võimalus ise sihile jõuda, kuid David Ospina tõrjus penalti.
Tanguy Ndombele, Nabil Fekiri ja Memphis Depay tabamused andsid Lyonile 3:1 võidu Villarreali üle, Madridi Atletico nüpeldas võõrsil Kopenhagenit 4:1 ja Glasgow Celtic lõi Peterburi Zeniidile ühe vastuseta jäänud värava.
Teised tulemused:
Astana - Sporting 1:3
Marseille - Braga 3:0
Nice - Moskva Lokomotiiv 2:3
Real Sociedad - Salzburg 2:2
Moskva Spartak - Bilbao Athletic 1:3
Ateena AEK - Kiievi Dünamo 1:1
Belgradi Partizan - Plzeni Viktoria 1:1
Kordusmatšid peetakse 22. veebruaril.
Toimetaja: Anders Nõmm